Imtella' Novembru 29, 2021 - Aġġornata 29 Ta' Novembru, 2021 11:33am It-Taliban talab l-għajnuna lill-Unjoni Ewropea biex l-ajruporti Afgani, fosthom dak ta' Kabul, jibqgħu joperaw. Għadd ta' delegati Ewropej u membri tat-Taliban tħaddtu fi tmiem il-ġimgħa dwar il-kriżi umanitarja li għaddej minnha l-Afganistan. It-taħditiet saru fil-belt kapitali tal-Qatar, f'Doha. Iż-żewġ naħat qablu dwar l-importanza li l-ajruporti Afgani jibqgħu miftuħa. Waqt it-taħditiet, id-delegazzjoni Afgana kkonfermat ir-rieda tagħha biex tgħin lil persuni li jixtiequ jħallu 'l-pajjiż jiċċaqalqu b'mod sigur u bla xkiel. Is-Servizz Ewropew għall-Azzjoni Esterna (SEAE), li jieħu ħsieb ir-relazzjonijiet diplomatiċi tal-Unjoni Ewropea ma' pajjiżi oħra barra mill-Unjoni, qal li billi d-delegati Ewropej kellhom taħditiet mat-Taliban ma jfissirx li l-Unjoni qed tirrikonoxxih bħala Gvern provviżorju. Iċċarat, li l-laqgħat fuq medda ta' jumejn seħħew bil-għan li jiġu protetti l-interessi taċ-ċittadini Ewropej u ta' dawk Afgani.